

**PLANINSKO DRUŠTVO BREŽICE**

**vas vabi na planinski izlet v slovensko Istro**

**po dolini DRAGONJE**

**Izlet bosta vodila vodnika PZS Franc Kržan in Franc Petelinc.**

**Odhod bo v nedeljo, 29. maja 2016, ob 6. uri**

**s parkirišča pri Restavraciji Štefanič.**

**Težavnost: nezahtevna, deloma označena pot; višinska razlika je 324 m.**

**Dolžina poti: izhodišče Pomjan –Koštabona–reka Dragonja–Fijeroga– izhodišče; za krožno pot bomo potrebovali 4 ure hoje;**

**Potrebna oprema: planinska obutev in obleka, rezervno perilo, kapa, pohodne palice**

**Prehrana:** **iz nahrbtnika**

**Zemljevid:** **atlas Slovenije (2005), str. 205, 204 in 203 ali zemljevid Slovenska Istra 1 : 50 000**

**Način prevoza: s kombiji, cena prevoza je 20 €**

**Prijave :** **do srede, 25. maja 2016, pri Lauri Rueh v »Vrtnici«**

**ali na telefon 040 202 064.**

Slikovita in razgledna istrska vas **Pomjan** je najvišje ležeča vas v Šavrinskem gričevju. Leži na slemenu širšega gričevnatega hrbta od vrha Straža na vzhodu do vrha Poljane na zahodu. Ogleda vredna je stara vaška cerkev sv. Jurija z arhitektonsko zanimivim zvonikom, ki stoji ločeno od cerkve.

Vas **Koštabona** stoji na naravnem pomolu 253 m visoko nad reko Dragonja in potokom Supot. Ponaša se s tremi cerkvami in zgledno ohranjeno vaško arhitekturo.

**OPIS POTI:** V **Pomjan** se pripeljemo iz Kopra skozi Šmarje ali iz Dekanov skozi Marezige. Parkirišče poiščemo ob pokopališču na zgornjem koncu vasi. Napotimo se po ulici, ki pelje proti zahodu. Pred zadnjo hišo v vasi zavijemo levo na kolovoz, ki se spušča ob visokih kamnitih ogradah, skozi grmičevje do lovske opazovalnice. Tu zavijemo na stezo, ki nas popelje v dolino do potoka Supot. Prečkamo ga in nadaljujemo ob strugi do skalnega praga, prek katerega se spušča veličasten slap približno 10 m v globino. Poiščemo ozko in strmo potko na desnem bregu in nadaljujemo navzgor proti jugozahodu. S steze pridemo na kolovoz, ki nas pripelje do prvih hiš Koštabone. Pred hišami se spustimo po makadamu do potoka Supot, ga prečkamo in gremo naprej po cesti proti zaselku **Škrline**, kjer desno prečkamo reko Rokavo, ki tu teče po gladkih kamnitih ploščah, in nadaljujemo do reke Dragonje.

Skrivnostna primorska reka **Dragonja** (29 km) je največja reka na flišnih tleh v Sloveniji in edina reka pri nas, ki ne teče skozi nobeno naselje. Izvira pod zaselkoma Poletiči in Galantiči v bližini Gračišča. Reka s številnimi pritoki, največja sta Rokava in Pinjevec, je hudourniškega značaja. Ob njenem toku je več slapov, izliva pa se v Piranski zaliv.

Pri betonskem mostu čez Dragonjo se vrnemo do Škrlin in nadaljujemo po makadamski cesti do vasi **Župančiči** in navzgor do **Fijeroge** in izhodišča v **Pomjanu**. Čeprav od reke Dragonje do Pomjana hodimo po asfaltirani cesti, je pot nadvse lepa in slikovita. Ponuja številne razglede po Šavrinskem gričevju.

Pot je krožna. Od Pomjana do Koštabone hodimo po stezah in vaških kolovozih, v preostalem delu poti pa večinoma po makadamskih in asfaltiranih cestah.

**Če bo čas in volja udeležencev, si bomo** ogledali še krajinski park Sečoveljske soline (vstopnina).

**Sečoveljske soline**, ki jih je Slovenija leta 2001 razglasila za krajinski park, spadajo med mednarodna pomembna mokrišča pod varstvom Ramsarske konvencije. V 14. stoletju so s Paga prinesli 'petolo', želatinasto preprogo, na kateri v solinskih fondih, v katere priteka morska voda, 'uspeva' bela sol. Soline so znane po rastlinah, ki jim pravimo slanuše ali slanoljube, slovijo pa tudi z ornitološkega vidika, saj tukaj domuje prek 200 vrst ptic. V solinah je ohranjena in v muzej spremenjena Tonina hiša v vasi Sv. Peter, ki predstavlja način življenja domačinov nekdaj in deloma še danes.

|  |  |
| --- | --- |
| **OPOZORILO:**  **S prijavo udeleženec potrdi, da je seznanjen z zahtevnostjo ture, da izpolnjuje zdravstvene, fizične in tehnične pogoje za varno sodelovanje**  **in ima plačano letno članarino PZS.**  **Udeleženec je dolžan upoštevati navodila in odločitve vodnika !**  **Želimo vam varno in srečno hojo ter lep planinski dan!** | |
|  |